**Katedra technológie a manažmentu stavieb** je jednou zo ôsmich katedier Stavebnej fakulty Žilinskej univerzity v Žiline. Katedra začala pôsobiť 1. júla 2002 pod názvom Katedra realizácie stavieb. Súčasný názov sa používa od 1. septembra 2004. Jej vznik bol podmienený dlhodobo evidovaným dopytom zo strany stavebnej praxe, ktorá požadovala výchovu technológov a manažérov, ktorí by dokázali riadiť procesy spojené s prípravou stavebného diela, jeho výstavbou, prevádzkou a likvidáciou.

Štúdium
-------

Katedra technológie a manažmentu stavieb vzdeláva v študijnom odbore stavebníctvo odborníkov v oblasti technológie, riadenia a ekonomiky stavebníctva, investičného procesu, skúšobníctva, manažérstva kvality a riadenia správy s osobitným zameraním na pozemné a inžinierske stavby. 

Absolvent štúdia dokáže samostatne pripraviť a riadiť výstavbu zložitých inžinierskych a pozemných stavieb, podieľať sa na odbornom riadení stavebného podniku, s vysokou mierou tvorivosti a samostatnosti. Absolvent dokáže analyzovať a riešiť problémy stavebnej výroby, optimalizovať stavebné postupy a zavádzať nové technológie do stavebných procesov.

| Stupeň štúdia | Študijný odbor | Študijný program | Forma štúdia | Dĺžka štúdia | Udeľovaný titul | Garant programu |
| --- | --- | --- | --- | --- | --- | --- |
| 1. | 5.2.8 stavebníctvo | technológia a manažment stavieb | denná/externá | 3/4 | Bc. | doc. Ing. Mária Trojanová, PhD. |
| 2. | 5.2.8 stavebníctvo | technológia a manažment stavieb | denná/externá | 2/3 | Ing. | prof. Ing. Ján Mikolaj, CSc. |
| 3. | 5.2.8 stavebníctvo | technológia a manažment stavieb | denná/externá | 3/4 | PhD. | prof. Ing. Ján Mikolaj, CSc. doc. Dr. Ing. Katarína Zgútová, prof. Dr. Ing. Jozef Komačka |

Výskum a vývoj
--------------

Vo výskumnej činnosti katedra rieši úlohy z oblasti technológií a technologických procesov používaných pre stavebnú činnosť, materiálového inžinierstva, deformačných vlastností a únavy väzkopružných a kompozitných materiálov, recyklovaných materiálov a netradičných materiálov na báze modifikovaných spojív, technológii rekonštrukcie, obnovy a údržby inžinierskych a pozemných stavieb. Katedra rieši problematiku rozvoja dopravnej infraštruktúry, optimalizácie jej financovania a metód prípravy a hodnotenia investičných projektov. Dlhodobo rieši otázky systémových metód prevádzky a správy dopravných stavieb. Katedra sa zaoberá aj problematikou prevádzky tunelov z hľadiska konštrukčného usporiadania a analýzy rizík.

Akademickí pracovníci
---------------------

Vedúcim katedry je v súčasnosti: prof. Ing. Ján Mikolaj, CSc.

Katedra pozostáva z nasledovných pracovníkov:

* prof. Ing. Ján Mikolaj, CSc.
* doc. Ing. Mária Trojanová, PhD. - zástupkyňa vedúceho katedry
* Ing. Juraj Šrámek, PhD. - tajomník katedry
* Ing. Peter Danišovič, PhD.
* Ing. Ľuboš Remek, PhD.
* Ing. Štefan Šedivý, PhD.
* doc. Dr. Ing. Katarína Zgútová
* Ing. Ingrid Zuziaková
* Ing. Vladimíra Hostačná - sekretariát
* Ing. Lenka Mičechová (doktorand)
* Ing. Michaela Ďurinová (doktorand)
* Ing. Peter Schenk (doktorand)

Zázemie
-------

Katedra sídli v priestoroch budovy AE (na prízemí) v rámci univerzitného kampusu Veľký dieľ.

### Laboratórium na zrýchlené testovanie vozovky

Vybavenie laboratória KTMS tester vozovky
Zariadenie na zrýchlené testovanie vozovky je koncipované ako vlastný návrh pracovníkov katedry. Testovanie prebieha  prejazdom kolies po vozovke  oboma smermi. Pre dosiahnutie  požadovaného  zaťaženia sú na zariadení umiestnené závažia. Mobilná časť zariadenia sa z koncovej polohy rozbehne požadovaným zrýchlením na požadovanú konštantnú rýchlosť a následne požadovaným spomalením zastane. Po zastavení  dôjde k zmene smeru a mobilná časť  sa rovnakým postupom, rozbehne opačným smerom z mobilnej časti – pojazdu a statickej časti. Zodpovedným pracovníkom je Ing. Ľuboš Remek, PhD.

### Laboratórium - simulátor riadenia tunelov

Vybavenie laboratória KTMS simulátor riadenia
Simulátor je realizovaný ako reálne pracovisko operátora pre virtuálny dvojrúrový diaľničný tunel s dĺžkou cca 1 km a možnosťou spracovávania údajov operátora z reálnej prevádzky tunelov v simulátore. Technologická vybavenosť virtuálneho tunela je v súlade s nariadením vlády Slovenskej republiky č. 344/2006 o minimálnych bezpečnostných požiadavkách na tunely v cestnej sieti. Zodpovedným pracovníkom je Ing. Peter Danišovič, PhD.

Zariadenie umožňuje:

* pripraviť pracovníkov tunela na výkon pracovných úloh súvisiacich so zberom dát pre tvorbu predikčných modelov,
* pravidelne overovať a kontrolovať reakcie operátorov na simulované mimoriadne udalosti,
* vytvoriť priestor na odskúšanie rôznych modelových situácií bez priamych väzieb na technologické vybavenie tunela a s možnosťou pripojenia na existujúce tunely správcov.

### Laboratórium na skúšky deformačných vlastností a únavy asfaltových zmesí

Vabavenie laboratória KTMS - zariadenie na dvojbodový ohyb
Laboratórium je vybavené zariadením umožňujúcim stanoviť formou dvojbodového ohybu deformačné vlastnosti a únavu  druhov asfaltových zmesí. Zodpovedným pracovníkom je Ing. Juraj Šrámekč, PhD.

Referencie
----------

* www.uniza.sk
* Informácie o štúdiu na Stavebnej fakulte Archivované 2019-08-02 na Wayback Machine

Externé odkazy
--------------

* Stránka Katedry technológie a manažmentu stavieb SvF UNIZA
* Študuj staviteľstvo v Žiline